CELEX: 
Language: sk
Date: 2020-12-16 00:00:00
Title: DELEGOVANÉ NARIADENIE KOMISIE (EÚ) …/… ktorým sa mení príloha I k nariadeniu Európskeho parlamentu a Rady (EÚ) 2019/1021 o perzistentných organických látkach, pokiaľ ide o pentachlórfenol a jeho soli a estery

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V článku 1 nariadenia (EÚ) 2019/1021 (ďalej len „nariadenie POP“) sa stanovuje cieľ uvedeného nariadenia, a to ochraňovať ľudské zdravie a životné prostredie pred perzistentnými organickými látkami tým, že sa zakáže, čo najskôr ukončí alebo sa obmedzí výroba, uvádzanie na trh a používanie látok, na ktoré sa vzťahuje Štokholmský dohovor o perzistentných organických látkach.
            
            
               Pentachlórfenol (ďalej len „PCP“) a jeho soli a estery sú v prílohe I k nariadeniu POP uvedené bez limitnej hodnoty pre neúmyselné stopové množstvo kontaminantu (ďalej len „UTC“). PCP sa v EÚ používal najmä ako pesticíd. V čase zaradenia do zoznamu v nariadení POP sa usudzovalo, že limitná hodnota nebude potrebná, pretože sa neočakávalo, že sa PCP objaví v zmesiach a výrobkoch. Komisii, agentúre ECHA a niektorým príslušným orgánom členských štátov zodpovedným za nariadenie POP boli v poslednom čase adresované otázky týkajúce sa limitnej hodnoty pre prítomnosť PCP vo výrobkoch. Uvedené žiadosti sa podľa všetkého týkajú prítomnosti tejto látky v recyklovanej drevnej štiepke na výrobu drevených dosiek a v dovážaných textíliách. Chýbajúca špecifikovaná limitná hodnota UTC vedie k právnej neistote, pretože zainteresované strany nevedia, či sa nejaká limitná hodnota uplatňuje, a ak áno, aká. Neexistujúca limitná hodnota by sa interpretovala tak, že by sa uplatňoval detekčný limit, ktorý by bol taký nízky, že by v niektorých prípadoch spôsobil problémy, napríklad bránil by uvedeniu výrobkov vyrobených z recyklovanej drevnej štiepky na trh.
            
            
               Vzhľadom na informácie, ktoré sú v súčasnosti k dispozícii, sa považuje za vhodné stanoviť limitnú hodnotu pre prítomnosť PCP ako neúmyselné stopové množstvo kontaminantu (UTC) v látkach, zmesiach alebo výrobkoch. Takouto UTC by sa objasnila právna situácia a uľahčilo by sa presadzovanie predpisov. 
            
            
               Na základe dostupných informácií by sa táto limitná hodnota pre prítomnosť PCP ako UTC v látkach, zmesiach a výrobkoch mala stanoviť na 5 mg/kg (0,0005 hmotnostného percenta).
            
            
            
               2.KONZULTÁCIE PRED PRIJATÍM AKTU
            
            
               Návrh zmeny bol predmetom konzultácií so skupinou expertov (na „zasadnutí POP CA“) 9. júna 2020 a 24. novembra 2020 a prednesené pripomienky sa zobrali do úvahy. Uvedenú skupinu tvoria všetky príslušné zainteresované strany – zástupcovia členských štátov, Európskej chemickej agentúry, chemického priemyslu a občianskej spoločnosti.
            
            
               Verejná konzultácia venovaná navrhovanému aktu trvala od 1. do 29. septembra 2020. Všetky prijaté pripomienky podporili zmenu.
            
            
               3.PRÁVNE PRVKY DELEGOVANÉHO AKTU
            
            
               Delegovaným aktom sa mení záznam týkajúci sa pentachlórfenolu a jeho solí a esterov v prílohe I k nariadeniu (EÚ) 2019/1021 s cieľom prispôsobiť ho vedeckému a technickému pokroku. Právnym základom navrhovaného delegovaného aktu je článok 15 ods. 1 nariadenia (EÚ) 2019/1021. 
            
            
               DELEGOVANÉ NARIADENIE KOMISIE (EÚ) …/…
            
            
               z 16. 12. 2020,
            
            
               ktorým sa mení príloha I k nariadeniu Európskeho parlamentu a Rady (EÚ) 2019/1021 o perzistentných organických látkach, pokiaľ ide o pentachlórfenol a jeho soli a estery
            
            
               (Text s významom pre EHP)
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2019/1021 z 20. júna 2019 o perzistentných organických látkach
                  1
               , a najmä na jeho článok 15 ods. 1,
            
         
         
            
               keďže:
            
            
               (1)Nariadením (EÚ) 2019/1021 sa vykonávajú záväzky Únie vyplývajúce zo Štokholmského dohovoru o perzistentných organických látkach
                  2
                a z Protokolu o perzistentných organických látkach k Dohovoru o diaľkovom znečisťovaní ovzdušia prechádzajúcom hranicami štátov z roku 1979
                  3
               .
            
            
               (2)Podľa článku 3 ods. 1 nariadenia (EÚ) 2019/1021 sa výroba, uvádzanie na trh a použitie látok uvedených na zozname v prílohe I, či už samotných, v zmesiach alebo vo výrobkoch, zakazuje za podmienok uvedených v článku 4 uvedeného nariadenia.
            
            
               (3)Pentachlórfenol a jeho soli a estery sú v prílohe I k nariadeniu (EÚ) 2019/1021 uvedené bez limitnej hodnoty pre neúmyselné stopové množstvo kontaminantu (ďalej len „UTC“).
            
            
               (4)Článkom 15 ods. 1 nariadenia (EÚ) 2019/1021 sa Komisii udeľuje právomoc prijímať delegované akty s cieľom upraviť existujúce záznamy prílohy I tak, aby ich prispôsobila vedeckému a technickému pokroku. 
            
            
               (5)Komisia zistila prítomnosť pentachlórfenolu a jeho solí a esterov ako nečistotu v niektorých výrobkoch vrátane dovážaných textílií a recyklovanej drevnej štiepky na výrobu drevených dosiek. 
            
            
               (6)S cieľom umožniť pokračovanie recyklácie drevenej štiepky a uľahčiť presadzovanie predpisov by sa mal pre pentachlórfenol a jeho soli a estery stanoviť limit UTC 5 mg/kg (0,0005 hmotnostného percenta).
            
            
               (7)Nariadenie (EÚ) 2019/1021 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               Príloha I k nariadeniu (EÚ) 2019/1021 sa mení v súlade s prílohou k tomuto nariadeniu.
            
            
               Článok 2
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 16. 12. 2020
            
            
               
                      Za Komisiu
               
               
                     predsedníčka
                     Ursula VON DER LEYEN
               
               
            
         
         
            
                  
                     (1)
                  
                        Ú. v. EÚ L 169, 25.6.2019, s. 45. 
               
               
                  
                     (2)
                  
                        Ú. v. EÚ L 209, 31.7.2006, s. 3.
               
               
                  
                     (3)
                  
                        Ú. v. EÚ L 81, 19.3.2004, s. 37.
               
            
      
    ---documentbreak--- 
      
         
         
            
               PRÍLOHA 
            
            
               V časti A prílohy I k nariadeniu (EÚ) 2019/1021 sa v štvrtom stĺpci („Osobitná výnimka pri používaní ako medziprodukt alebo iná špecifikácia“) pri zázname týkajúcom sa pentachlórfenolu a jeho solí a esterov dopĺňa tento text:
            
            
               „Na účely tohto záznamu sa článok 4 ods. 1 písm. b) uplatňuje na koncentrácie pentachlórfenolu a jeho solí a esterov rovnajúce sa 5 mg/kg (0,0005 hmotnostného percenta) alebo nižšie, ak sa vyskytujú v látkach, zmesiach alebo výrobkoch.“.